དེ་ལས་ང་ཚོས་བལྟས་ན།གནའ་བོའི་དུས་ཀྱི་ཐོན་སྐྱེད་དམངས་སྲོལ་དེ་དང་གདོད་མའི་དུས་ཀྱི་ཆོས་ལུགས་དེ་གཉིས་ཕར་བསྲེས་ཚུར་བསྲེས་ངང་བསྐལ་བ་ཡ་ཐོག་གི་དམངས་སྲོལ་རིག་གནའ་དེ་གྲུབ་པ་དང༌།སྐབས་དེའི་དམངས་སྲོལ་རིག་གནས་དེ་དག་དེང་སང་གི་ལྟ་བ་གསར་བའི་ལམ་ནས་བལྟས་ན་ཤིན་ཏུ་རྗེས་ལུས་དང་དགོད་བྲོ་བའི་སྣང་ཚུལ་ཞིག་འཆར་སྲིད་མོད།ཡང་དུས་སྐབས་དེའི་མི་ཀུན་ལ་མཚོན་ན།གནོད་འཚེ་ཆེ་ཞིང་འཇིགས་སྐྲག་ལྡན་པའི་འཚོ་བའི་ཁོར་ཡུག་ནང་དུ་གསོན་ཐུབ་པ་དང་གནས་ཐུབ་པ་ནི།དམངས་སྲོལ་རིག་གནས་དེ་ཁོ་ཚོ་འཇིགས་སྐྲག་གི་སྒྲོག་ལས་མཐར་བྱེད་ཀྱི་གོ་ཆར་གྱུར་ཡོད་པ་གསལ་བས།དམངས་སྲོལ་རྙིང་བ་དེ་དག་ལ་དཔྱད་པ་གཏོང་ན་ངེས་པར་གནའ་དུས་ཀྱི་ཁོར་ཡུག་ཁྱད་པར་ཅན་དེའི་སྐབས་དང་འབྲེལ་ནས་དཔྱད་པ་ལས།གནའ་སུས་ཀྱི་ལོ་རྒྱུས་རྒྱབ་ལྗོངས་དང་རིག་གནས་མ་ཕྱི་དེ་ཟུར་དུ་བསྐྱུར་ཏེ་དེང་སང་གི་སྤྱི་ཚོགས་ལ་སྤྱར་ནས་དཔྱད་ན།ལྟ་བ་དང་ངག་ཚིག་གཉིས་ཀའི་ཐད་སྐྱོན་སྣ་ཚོགས་འབྱུང་བ་གདོན་མི་ཟའོ།དེ་ཡང་གོང་དུ་ཞུས་པ་ལྟར་དུས་ཡུན་རིང་བོ་ཞིག་བརྒྱུད་པ་དང་སྤྱི་ཚོགས་ཐོན་སྐྱེད་གོང་ནས་གོང་དུ་འཕེལ་བའི་ཞོར་དུ།མི་རྣམས་ཀྱི་ཤེས་རྟོགས་ཇེ་མཐོ་དང༌།བསམ་བློའི་དྲན་ཚུལ་ཡང་གོང་འཕེལ་དུ་སོང་བའི་དུས་མཉམ་དུ།དམངས་སྲོལ་རིག་གནས་ཀྱང་ནང་དོན་རྣམ་པ་ཕྱོགས་གང་ཐད་ནས་ཕུན་སུམ་ཚོགས་པའི་གྱུར་བ་འདི་ལགས།